Nuoresta iästään huolimatta Heikki Paasonen on pitkän linjan juontajakonkari.
Ensi vuonna 40 vuotta täyttävä Paasonen on esiintynyt televisiossa yli puolet elämästään. Hän aloitti Ylen nuortenohjelmissa jo 17-vuotiaana ja juonsi vuosituhannen vaihteessa muun muassa suosittua Summeri-ohjelmaa.
Suuren yleisön tietoisuuteen Paasonen tuli viimeistään vuonna 2003, kun hän nappasi juontajapestin tuolloin Suomeen rantautuneesta Idols-laulukilpailusta. Sen jälkeen Paasonen on toiminut seremoniamestarina lukuisissa muissakin isoissa viihdeohjelmissa.
Nelosen lehdistötilaisuudessa Katsolle antamassaan haastattelussa Paasonen totesi, että yksi hänelle rakkaimpia ohjelmia on laulukilpailu The Voice of Finland, jota hän on juontanut vuodesta 2016 asti. Ohjelmassa Paasoselle tärkeitä elementtejä ovat musiikki ja ihmiset, joiden kanssa hän ohjelmaa tekee.
– Tykkään ohjelmista, joissa tavalliset ihmiset pääsevät loistamaan, ja lisäksi siinä tapaa paljon uutta jengiä, se on minulle hyvä kombo, Paasonen sanoo.
Erilaiset kykyjenetsintäohjelmat voivat aiheuttaa osallistujille lyhyessä ajassa ison elämänmuutoksen. Paasosen mukaan tavallisten ihmisten kohtaaminen ohjelmissa onkin erilaista kuin julkisuudesta tuttujen henkilöiden. Esimerkiksi The Voice of Finlandiin saapuvilla ihmisillä on paljon enemmän pelissä. He ottavat ison henkilökohtaisen riskin menemällä esiintymään suuren yleisön eteen. Moni empii pitkään ennen kuin uskaltaa osallistua.
– Meidän pitää tekijöinä kunnioittaa sitä ja olla niiden kanssa siinä apuna, Paasonen sanoo.
Paasonen kokee tehtäväkseen olla muutenkin niiden puolella, joihin yleisö tykkää samaistua. Jos ohjelmassa kilpaillaan, niin hän ottaa kilpailijan puolen.